Voormalige munisipale bestuurder skuldig aan korrupsieArgieffoto Drie persone van Karoo Hoogland-munisipaliteit in die Noord-Kaap, insluitend die bestuurder en hoof finansiële beampte, is skuldig bevind op aanklag van korrupsie en geldwassery. Die munisipale bestuurder Louis Nothnagel (55), hoof finansiële beampte Marius Botha (53) en Ockert Tobias Cloete (65) is in die Williston-streekshof skuldig bevind op nege aanklagte van bedrog, korrupsie, geldwassery en oortreding van artikel 173(1) van die Wet op Munisipale Finansiële Bestuur, het kapt. Philani Nkwalase, woordvoerder van die Valke, gesê. Die persone het elkeen R10 000 betaal as verlenging van hul borg ná hul skuldigbevinding. “Die Valke se ondersoek het aan die lig gebring dat Botha en sy vriend Cloete, wat homself as ŉ maatskappy-eienaar voorgedoen het, saamgespan het. Die ‘maatskappy’ het onbehoorlike betalings ontvang vir die aflewering en installasie van 600 sonkraggeysers (100L laedruk) aan die gemeenskap in Williston,” het Nkwalase bygevoeg. Die transaksies het tussen Julie 2011 en April 2012 plaasgevind, voor die diens gelewer is. Altesaam R217 152-52 is aan die ongeregistreerde maatskappy oorbetaal in vier verskillende transaksies. “Die huishoudings is aanvanklik vooruit gefaktureer vir die installasie en die geld is later terugbetaal. Die geyser-installasieprogram is later deur Sun Power behartig teen ŉ koste van R5,1 miljoen wat betaal is uit kortingsbedrae van Eskom. Die rol van die Karoo Hoogland-munisipaliteit was slegs om die proses te fasiliteer.” Die Valke se ondersoek het ook aan die lig gebring dat die voorgeskrewe aanskaffingsproses, om ŉ diensverskaffer aan te stel, nie gevolg is nie. “Die voormalige munisipale bestuurder is aangekla dat hy versuim het om ongemagtigde verkwistende uitgawes te voorkom en dat hy versuim het om redelike stappe te doen om korrupsie te verhoed. Die drie mans moet op 28 Augustus weer in die hof verskyn vir hul vonnisoplegging.